CELEX: 62019TN0047
Language: et
Date: 2019-01-23 00:00:00
Title: Kohtuasi T-47/19: 23. jaanuaril 2019 esitatud hagi – Dansk Erhverv versus komisjon

18.3.2019   
            
            
               ET
            
            
               Euroopa Liidu Teataja
            
            
               C 103/53
            
         
      23. jaanuaril 2019 esitatud hagi – Dansk Erhverv versus komisjon
      (Kohtuasi T-47/19)
      (2019/C 103/69)
      Kohtumenetluse keel: inglise
      
         Pooled
      
      
         Hageja: Dansk Erhverv (Kopenhaagen, Taani) (esindaja: advokaat T. Mygind)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni 4. oktoobri 2018. aasta otsus C(2018) 6315 final riigiabi SA.44865 (2016/FC) kohta – Saksamaa – Väidetav riigiabi Saksamaa piiril asuvatele joogipoodidele;
               
            
                  —
               
               
                  mõista kohtukulud välja komisjonilt.
               
            
         Väited ja peamised argumendid
      
      Hagi põhjenduseks esitab hageja ühe väite, et komisjon rikkus hageja kui huvitatud isiku menetlusõigusi, mis tulenevad ELTL artikli 108 lõikest 2 ning määruse 2015/1589 (1) artikli 4 lõikest 4, artikli 12 lõikest 1 ja artikli 24 lõikest 1, kuna komisjon jättis algatamata ametliku uurimismenetluse, mis on ette nähtud ELTL artikli 108 lõikes 2, vaatamata riigiabi küsimuste hindamisel tekkinud tõsistele probleemidele, millele pöörati tähelepanu kaebuses „ekspordideklaratsiooni“ halduspraktika kohta ja täpsemalt selle kohta, et piiril asuvad poed vabastati kohustusest koguda tagatisraha ja seega tasuda tagatisrahalt käibemaksu, ning trahvidest juhul, kui rikutakse Saksamaa purgijookide tagatisraha süsteemist tulenevat tagatisraha kogumise kohustust. Komisjon rikkus seega õigusnormi ja tegi ilmseid hindamisvigu esiteks mis puudutab „ekspordideklaratsiooni“ tava kooskõla Saksamaa kohustustega, mis tulenevad ELTL artikli 4 lõikest 3, direktiivist 2018/852 (2) ja „saastaja maksab“ põhimõttest, ning tagatisraha kogumise nõuetest, mis tulenevad kohaldatavast Saksamaa pakendimäärusest. Teiseks tegi komisjon vea seoses riigiabi mõjudega ja „ekspordideklaratsiooni“ tava tõttu Saksamaa poolt käibemaksu kogumata jätmise mõjudega.
      
         (1)  Nõukogu 13. juuli 2015. aasta määrus (EL) 2015/1589, millega kehtestatakse üksikasjalikud eeskirjad Euroopa Liidu toimimise lepingu artikli 108 kohaldamiseks (ELT L 248, 24.9.2015, lk 9).
      
         (2)  Euroopa Parlamendi ja nõukogu 30. mai 2018. aasta direktiiv (EL) 2018/852, millega muudetakse direktiivi 94/62/EÜ pakendite ja pakendijäätmete kohta (ELT L 150, 14.6.2018, lk 141).